พบดาวเคราะห์นอกระบบสุริยะของเรามากกว่า 300 ดวงแล้ว
ขณะที่นนักวิทยาศาสตร์เสาะหาสิ่งมีชีวิตนอกโลกนั้น มีการพบดาวเคราะห์นอกระบบสุริยะของเรามากกว่า 300 ดวงแล้ว ซึ่งดาวเคราะห์เหล่านั้น ล้วนเป
มาตอนนี้คณะนักดาราศาสตร์ยุโรปยืนยันว่าพบดาวเคราะห์ที่แข็งตัวเป็นหินแบบโลกในระบบสุริยะอื่น นักวิทยาศาสตร์เห็นว่าการที่จะมีสิ่งมีชีวิตเกิดขึ้นบนดาวเคราะห์ได้นั้น ดาวเคราะห์ดวงนั้นๆ จะต้องมีพื้นผิวแข็งแน่นหนาพอที่จะรองรับวัตถุได้ ดังนั้นการพบดาวเคราะห์ที่มีพื้นผิวแข็งตัวแล้วนอกระบบสุริยะของเรา จึงเป็นเรื่องใหญ่สำหรับนักวิทยาศาสตร์ Artie Hatzes ผู้อำนวยการหอดูดาว Thuringer ในเยอรมันนีนักดาราศาสตร์ผู้ร่วมค้นพบดาวเคราะห์ ที่แข็งตัวแล้วดวงนี้กล่าวว่าในบรรดาดาวเคราะห์ที่พบมานั้น ดาวเคราะห์ดวงนี้มีความใกล้เคียงกับโลกเรามากที่สุดเพียงแต่ว่าอยู่ใกล้ดาวฤกษ์ดวงแม่มากไปหน่อยอุณหภูมิพื้นผิวสูงกว่า 3,600 องศาฟาห์เรนไฮท์ ร้อนเกินกว่าสิ่งมีชีวิตจะอยู่ได้ นักดาราศาสตร์เรียกดาวเคราะห์ดวงนี้ว่า "ดาวเคราะห์ลาวา" [Lava Planet] หรือดาวเคราะห์หินละลาย ดาวเคราะห์ดวงนี้โคจรรอบดวงอาทิตย์ของตัวเองรอบหนึ่งใช้เวลาเพียง 20 ชั่วโมงด้วยความเร็ว 466,000ไมล์ต่อชั่วโมง หากจะลองเทียบกับระบบสุริยะของเราแล้วดาวพุธซึ่งอยู่ใกล้ดวงอาทิตย์มากที่สุด ใช้เวลา 88 วันในการโคจรรอบดวงอาทิตย์ ในระบบสุริยะของเรานั้นมีดาวเคราะห์ที่แข็งเป็นหินอยู่ 4 ดวงซึ่งนอกจากโลกเราแล้วก็มี ดาวพุธ ดาวศุกร์ และดาวอังคาร การพบดาวเคราะห์ที่พื้นผิวจับตัวแข็งแล้วนั้นเป็นการค้นพบครั้งสำคัญ ในการพยายามค้นหาสิ่งมีชีวิตนอกโลกในเอกภพและเป็นเรื่องฮือฮากันมากในการประชุมดาราศาสตร์ ที่เมืองบาเซโลนา ประเทศสเปน เมื่อนักดาราศาสตร์นำเรื่องเสนอต่อที่ประชุมในวันพุธ [16 กันยายน] นักดาราศาสตร์ตรวจพบดาวเคราะห์หินละลายดวงนี้ครั้งแรกเมื่อต้นปีและตั้งชื่อทางวิชาการว่า "Corot – 7b" อยู่ห่างจากโลกราว 500 ปีแสงตั้งแต่นั้น นักดาราศาสตร์ได้ศึกษาสังเกตการณ์หลายสิบครั้ง เพื่อตรวจวัดความหนาแน่นดูว่ามีสภาพแข็งเป็นหินอย่างโลกเราหรือไม่ ดาวเคราะห์ "Corot – 7b" มีขนาดเส้นผ่าศูนย์กลางใหญ่กว่าโลกเราเพียง 1 เท่าครึ่งซึ่งจัดว่ามีขนาดใกล้เคียงกัน และมีมวลสารมากกว่าโลกราว 5 เท่า การที่พบดาวเคราะห์ที่แข็งตัวเป็นหินแล้วเช่นนี้ทำให้นักวิทยาศาสตร์มีความมั่นใจยิ่งขึ้นว่าจะพบดาวเคราะห์แบบโลกเราในห้วงอวกาศห่างไกลออกไปและบางดวงอาจมีสภาพที่จะเกื้อหนุนให้มีสิ่งมีชีวิตอยู่ได้ ซึ่งหมายความว่าโลกเราไม่ใช่ที่เดียวที่มีสิ่งมีชีวิตอยู่ในเอกภพ